CNLD MAW KAA THIM LAI NLD? SAUPI KA RUAH HNU AH HIHI APHI KA CHUAH – The Chinlung Post\nOctober 16, 2020 admin Knowledge 0\nNLD Maw Kaa Thim Lai CNLD Dah? Ka tlaangtar hna pahnih ah hin zeidah kaa thim lai tiah caan sau ngai ka rak ruat ve zeicatiah an biapi veve. 2015 ah khan cun NLD kha aho paoh ruahchanmi a rak si. Cheukhat nih cun Chin Party thawnter kha fak piin an rak chim ve. A caan a vun phak ahcun NLD nih landslide in teinak an hmuh. 2008 phunghram remhnak caah Suu Kyi kha kan rak i bochan tuk.\nAa fawih lai lo ti zong kan rak theih ko nain zeimaw tiin remhnak lam a on khawh men ko ti kha kan rak ruah. Atu i CNLD hmuitinh vialte hna zong khi 2008 phunghram remhnak cungah aa hngatmi lawngte an si. Ralkap nih ramkhel rian an kal tak zong hi a biapi tuk hringhran.Asinain kum 5 chungah ram an hruainak ah an remh kho hlei lo. Mi tampi an lungdong. Suu Kyi lehlam tu soisel le thangchiat a tong.\nRalkap leiah a tang cang; Tlang Cung miphun a kan leirawi ti tiang in atu cun a thang kan chiat cang. Cucaah miphun party thawnter a hau cang tiah hnulei aa mermi an tam ngaingai cang.2015 lio naak in 2020 ah Miphun Party thanhnak a let in a thang. Asinain biahal awk a ummi hna cu: Suu Kyi hi ralkap zawn in kaar a hlaang taktak maw? Tlang Cung miphun hmuitin a kan leirawi maw?\nCNLD hmuitinh Self determination le Federal uknak tiang phak pi a kan tim lo maw? State Counsellor hi a za tuk cang ko ti hna in a ruat sual hnga maw?Hi biahalnak pawl hi Suu Kyi hmurkaa in kan theih lo chung paoh le a taktak in kan hmuh kan tongh hlan chung paoh cu Suu Kyi zumh hi Chin miphun tampi caah cun a har ngai dingmi a lo cang. Asinain Suu Kyi cung i catialtu pa nih ruahchannak a ngeihmi cu a dong naisai rih lo.\n2008 phunghram zong hremh kho rih hlah hmanh seh; Tlang Cung miphun cung hna zong ah zei hmanh tuah lo ko seh; Suu Kyi cungah ruahchannak cu a thawng ko rih. A ruang hna cu: ralkap nih Suu Kyi le mipi sinah nawlngeihnak (power) pek taktak an duh rih lo ti a fiang. Ralkap nih a pelpawite democracy a kan pekmi hmanh hi ramdang pressure a fak tuk cang; sifah nih a kan reh tuk cang; chan pi chan khat deng Inn Hrenh ah Suu Kyi a hren cang.\nPressure celh lo le sifah celh lo ah bite in democray a onpiak i, Suu Kyi an thlah.Hi pinah Suu Kyi ca a siah mipi ca a siah lam dang on chap an timhmi a um ti lo. Zeitluk in dah ralkap nih Suu Kyi cungah pressure an pek lai kan thei lo. Suu Kyi nih ralkap he an i pehtlaihnak a langhter khawh lomi le a langhter duh lomi tampi a um lai. Langhter awk a tha lomi a um fawn rih lai.\nRalkap nih zeitluk fak in dah Suu Kyi kaa an phih i, a chim duh lomi an chimter; a tuah duh lomi an tuahter lai ti zong kan thei lo.Suu Kyi nih duh loin zei maw zei maw tiin ralkap duh lomi a pah chih ahcun nawlngeihnak maw an lak than lai a si loah zeidak pakhat khat cu an tuah than lai. Suu Kyi nih lesson tam tuk a ton cangmi a um. Kawlram nucan pakhat dirhmun in a fale thisen luan than lai a duh hrimhrim ti lai lo.\nHnulei ah kir pi than a kan duh hrimhrim ti lai lo. Cucaah zeitluk dirhmun harsa ah dah Suu Kyi a um ti kan thei lo. 1988 ah khan a mit le a hmaika ah minung tam tuk kah le thah an rak tong cang; Inn Hrenh ah kum 15 leng a um; 2007 ah fak tuk in ralkap nih sandahpiahtu tukvelhnak an tuah rihi an thah rih hna; aa bochan taktakmi sihni Ko Ni zong an thahpiak. State Counsellor a chuah pitu kha Ko Ni a si; 2008 phunghram remh khawhnak lam a sialtu zong Ko Ni a si.\n2008 in rampi kan hren cang an ti lioah Ko Ni nih an cungah Suu Kyi a thutter than lawng si loin phunghram remhnak tiang lam a sial caah a rannak in an thah. Hi vialte hna hi ralkap lungput a si i, zeitluk in dah ram pi tlaihhip an timh peng timi theih khawh a si. Suu Kyi nih ralkap lonh a ngamh hrimhrim ti lo. Mipi an tuar; a dawtmi an tuar; a dang zong an tuar than khomi a si ti a fiang tuk zeicatiah ralkap nih zeitluk sau dah ram tlaihhip an duh ti a theih.\nCucaah bobo calcal in Suu Kyi nih ralkap lonh le chawhkenh a tim ti hna lai lo; an taw tu zat lengmang hna i thluk dih tu aa zuam cang ti hi catialtu hmuhning a si. Inn Hrenh in a chuah kaa ah khan cun a khupthal leh dih ding in a rak tim men ko lai. Asinain a si kho lo ti a fiang tuk cang le maw a si lai, naite ah khan cun Tlang Cung upa pawl Peace Making Process Award a pek cang hna.\nA sullam cu nan thachia rih lo hlah u; kan i zuam rih hna lai ti khi a sawh duhmi si. Suu Kyi naak in ram a daw deuhmi an um lo. A nunnak pek sian tiang in ram a dawt; 1999 ah ralkap nih a thi deng cangmi a pasal zoh ding in UK ah kalnak nawl an rak pek, asinain ka kal ahcun kirnak nawl an pe ti lai lo a ti i, a ram ca tu ah harsatnak a rak i thim. Ramkhel riantuannak ah a mah naak in a tuar deuhmi an um ti lai lo.\nAsinah ralkap kut in a lak khawhmi a um rih lo. Suu Kyi hmanh nih a tei hna lo ahcun ahoo nih khin dah an va tei hna hnga. Cucaah Suu Kyi zuamnak cungah kan i hngatchan peng rih a hau ko. Lung a hring pahmi cu ralkap he hin ‘ka pe law kan pek ve lai’ timi cu an ngei hrimhrim lai. Zei can dah a rauh lai ti cu kan thei lo. A sau cang, Suu Kyi cawlcangh zoh le ralkap cawlcangh zoh hna tikah Tlang Cung miphun chunmang le saduh thah cu a hla tuk rih.\nCu lio i CNLD chunmang chinchin cu a hla tuk. Miphun party cu kan dawt ding a si; kan tanh ding a si, asinain CNLD hi miphun party ah a chia kho lomi an tam pi fawn. An min in chim cu a rem lo caah, atu lio CNLD ah hin Chin upa bochanmi tampi lungthin a um lo. Chin Party ti zong hi an fawi lo. A hlei in an aupi lenmi hmuitinh pawl khi a hmun le a caan lo pi ah a si rua tiah ka ruah. Ram sersiamnak le thanchonak tu hna kha zeitluk in dah; zeitin dah kan chuah pi lai ti hna seh law, lung a tho deuh hnga.\nAsinain an aupi lenmi pawl hi a si kho lo ding lawng te an si fawn i cheukhat caah cun ngaih an har ngai. Zabui thingpar kaiter i a taw in namchih lrn he aa lo. State parliament zong ah ka bei an sei lo; Chief Miniter zong ka bei an sei lo. NLD nih State level ah tei loin um sual hna hmanh seh law CM zong ka bei an sei lo. Practical in uar an um lo tuk. Suu Kyi tu ah hin ruahchannak chiah rih a tha ko rua. By Luther Tin Hre